钦定古今图书集成/明伦汇编/交谊典/第090卷 > 册府元龟 > 《上耶律中书书》元·好问
## 钦定古今图书集成/明伦汇编/交谊典/第090卷 > 册府元龟 > 《上耶律中书书》元·好问

《易》有之：“天造草昧，君子以经纶。”伏惟阁下辅佐王室，
奄有四方，当天造草昧之时，极君子经纶之道，凡所
以经造功业，考定制度者，本末次第，宜有成策，非门
下贱士所敢与闻。独有一事系斯文为甚重，故不得
不为阁下言之。自汉唐以来，言良相者，在汉则有萧、
曹、丙、魏，在唐则有房、杜、姚、宋。数公者，固有致太平之
功，而当时百执事之人毗助赞益者亦不为不多，传
记具在，盖可考也。夫天下大器，非一人之力可举，而
国家所以成就人才者亦非一日之事也。从古以来，
士有立于世，必藉学校教育，父兄渊源、师友讲习，三
者备而后可。喻如修《明堂总章》，必得楩楠、豫章节目
磥砢万牛挽致之材，预为储畜，数十“年之间，乃能备
一旦之用，非若起寻丈之屋，欂栌椳楔，楹杙甍桷，杂
出于榆柳槐柏可以朝求而暮足也。”窃见南中大夫
士归河朔者，在所有之，圣者之后如衍圣孔公，耆旧如冯内翰叔献、梁都运斗南、高户部唐卿、王延州从
之，时辈如平阳王状元纲、东明王状元鹗，滨人王贲、
临淄李浩，秦人张徽、杨奂、李庭训，河中李献卿，武安
乐夔，固安李天翼，沛县刘汝翼，齐人谢良弼，郑人吕
大鹏，山西魏璠，泽人李恒简、李禹翼，燕人张圣俞，太
原张纬、李谦、冀致君、张德辉、高鸣，孟津李蔚，真定李
冶，相人胡德珪，易州敬𬭎，云中李微，中山杨果，东平
李昶，西华徐世隆，济阳张辅之，燕人曹居一、王铸，浑
源刘祁及其弟郁、李仝、平定贾庭扬、扬恕，济南杜仁
杰、洛水张仲经、虞卿、麻革、东明商挺、渔阳赵著、平阳
赵维道、汝南杨鸿、河中张肃、河朔勾龙瀛、东胜程思
温及其从弟思忠。凡此诸人，虽其学业操行参差不
齐，要之皆天民之秀，有用于世者也。“百年以来，教育
讲习非不至，而其所成就者无几。丧乱以来，三四十
人而止矣。”夫生之难，成之又难，乃今不死于兵，不死
于饥寒，造物者挈而授之维新之朝，其亦有意乎无
意乎？诚以阁下之力，使脱指使之辱，息奔走之役，聚
养之，分处之，学馆之奉不必尽具，𫗴粥足以糊口，布
絮足以蔽体，无甚大费，然施之于诸家，固已骨而肉
之矣。他日阁下求百执事之人，随左右而取之，衣冠
礼乐，纪纲文章，尽在于是，将不能少助阁下萧、曹、丙、
魏、房、杜、姚、宋之功乎？假而不为世用，此诸人者，可以
立言，可以立节，不能泯泯默默，以与草木同腐，其所
以报阁下终始生成之赐者，宜何如哉？阁下主盟吾
道，且乐得贤才而教育之。一言之利，一引手之劳，宜
不为诸生惜也。